Panagkettel iti Biag idiay Kota Kinabalu
KOTA KINABALU--A husband, who suspected that his wife was unfaithful, blew her and himself up with a fish bomb in a house to the horror of their 13 children. Inquirer, Oct. 11/08
Sangapulo ket tallo a putot dagiti rugso
ti inulila dagiti ayatmo, kabsatmi iti liday.
Kasinsindaka pay kadagiti nagkaadu
nga ipupusay iti pinggan nga awanan labay.
Iti pammateg iti asawa, iramanmo ti imon
nga iti sellang ket sadiay nga agipulong
kapiduadaka wenno atanuddaka
ta amintayo nga agkurkurang iti regta
makarikna iti kakastoy a panangilala.
anian ta inkipasmo met a di insalakan
ti ina dagiti sasainnekmo nga asawa
met laeng dagiti alimpatokyo
iti rabii a dakayo ket uramen
dagiti amin a kita ti ayat
a mabalud dagiti dilayo
ket ti laeng anangsab ti mangipeksa
iti nagkaykaysa a bagi dagiti ilayo
kasano a sinangalmo ti paulo
ti panagpagungga dagiti anus
ken allukoy, panangbasubli
iti gartem tapno ti piman nga ay-ayaten
ket matalimudaw, dina makita
ti sabali a gagem dagiti dakulap
a nangsapsappuyot kenkuan
kadagiti kartaang ti rabii
a ti ridep ket agam-amangaw?
ti kadi uni ti kanalbuong ti mitsa
dagiti amin a panangkettel
kadagiti din mailako a tagainep
uray no ibaratilio dagitoy iti Kota Kinabalu?
adu a saludsod, kabsat, kasinsin, kapidua.
adu a duadua ti madinamita iti baybay
dagiti parparmata. ita pay ta ti seremonia
ti panagsubli iti pagilian ket maymaysa
ita pay iti panagawid iti naggapuan
ket ti paragpag ti ayat ti asawam
idi a kas met laeng ita
ken sika iti pammategmo a naiwawa
A Solver Agcaoili
Hon, HI/ Oct 12, 2008
No comments:
Subscribe to: Post Comments (Atom)
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn eng_Latn eng_Latn